**RELACION**

**PËR PROJEKTLIGJIN**

**PËR**

**DISA SHTESA DHE NDRYSHIME NË LIGJIN NR.110/2018, “PËR NOTERINË”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj ka për qëllim përcaktimin e rregullave për kontrollin dhe marrjen e masave të përshtatshme për të adresuar lidhjet kriminale të të interesuarit, kandidatit për noter, zëvendësnoterit ose noterit, garantimin e masave efektive për të parandaluar depërtimin e elementëve kriminalë ose të lidhur me ta në profesionin e noterit, garantimin e integritetit të këtij profesioni, rritjen e profesionalizmit dhe cilësisë së shërbimit noterial, si dhe rritjen e besimit të publikut në sistemin noterial.

Shqipëria prej Shkurtit të vitit 2020 është përfshirë në listën e vendeve “nën monitorim të shtuar”/ “lista gri” nga Grupi i Posaçëm i Veprimit Financiar (FATF), organ ndërqeveritar që përcakton në nivel ndërkombëtar standardet dhe që nxit zbatimin efektiv të masave ligjore, rregullative dhe operacionale për luftën kundër pastrimit të parave, financimit të terrorizmit, etj. Miratimi i këtij projektligji ka për qëllim përmbushjen e rekomandimeve të FATF dhe MONEYVAL, në kuadër të luftës kundër pastrimit të parave dhe financimit të terrorizmit.

Objektiv i këtij projektakti është që të garantojë integritetin dhe besueshmërinë profesionale të të interesuarit, kandidatit për noter, zëvendësnoterit ose noterit duke kontrolluar dhe duke marrë masat përkatëse kur ka një dyshim të arsyeshëm, të bazuar në indicie, të dhëna ose fakte të besueshme për mbajtjen e kontakteve të papërshtatshme të interesuarit ose kandidatit për noter, me persona të përfshirë në krimin e organizuar ose në kryerjen e veprave të rënda penale, për kryerjen e sjelljeve të rënda të papërshtatshme etike dhe morale që cenojnë besimin e publikut në sistemin noterial.

Ndryshimet në ligjin nr. 110/2018 synojnë që të kontrollohet ndër të tjera, jo vetëm gjendja gjyqësore e të interesuarit, kandidatit për noter, zëvendësnoterit ose noterit, sipas parashikimeve aktuale në ligj por, edhe integriteti e besueshmëria e tij profesionale, si dhe mos përfshirja në listën e personave të shpallur sipas legjislacionit në fuqi për masat kundër financimit të terrorizmit. Ky verifikim do të kryhet krahas verifikimit të kritereve të tjera gjatë disa fazave përmes së cilave kalon procesi për hyrjen në profesionin e noterit. Konkretisht, verifikimi i kritereve do të kryhet pas kalimit me sukses të provimit të pranimit në formimin fillestar, si dhe përpara hyrjes në provimin e kualifikimit për noter.

Përmes këtij projektligji shtohen rastet e heqjes së licencës me qëllim parandalimin e kryerjes së veprimeve të jashtëligjshme me fokus të veçantë pastrimin e parave dhe financimin e terrorizmit, si dhe adresimin e tyre në rastet kur subjektet përfshihen në këto veprimtari e akte të jashtëligjshme. Konkretisht, shkaqet e reja për heqjen e licencës do të jenë përfshirja në listën e personave të shpallur sipas legjislacionit në fuqi për masat kundër financimit të terrorizmit, si dhe pranimi i kërkesës së autoritetit përgjegjës, për revokimin e licencës së noterit, në përputhje me legjislacionin në fuqi për parandalimin e pastrimit të parave dhe financimit të terrorizmit. Ndërkohë, janë prezantuar për herë të parë edhe rastet kur noteri kryen një shkelje disiplinore jashtë funksionit. Përmes këtyre parashikimeve gjen reflektim kërkesa për shkëputjen e noterëve nga elementët kriminalë dhe synohet që të përcaktohen disa rregulla sjelljeje të cilët do të garantojnë integritetin profesional të noterëve dhe komunitetit të tyre në përgjithësi me qëllim rritjen e besimit të publikut në sistemin noterial.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektakti lidhet me Programin Qeverisës 2017-2021, ku në pikën 3.1 “Shteti Ligjor dhe Drejtësia e Re”, parashikohet se reforma e shërbimeve publike të ofruara nga profesionet e lira, (noteria, avokatia, ndërmjetësimi) do të synojë shërbime ligjore, sa më cilësore dhe profesionale për qytetarët. Në këtë kuadër do të forcohen kushtet dhe kriteret profesionale për subjektet që e ofrojnë këtë shërbim publik, si dhe forcimi i mekanizmave kontrollues me qëllim shmangien e abuzimeve dhe veprimeve joligjore. Do të marrë fund praktika e dhënies së licencave pa asnjë kriter nëpërmjet përfshirjes së mekanizmave filtrues efektiv për ta bërë shërbimin sa më profesional dhe për të shmangur abuzimet. Gjithashtu, dispozitat e këtij ligji lidhen dhe me çështjen e rendit dhe sigurisë publike pasi në këtë program parashikohet se, lufta pa kompromis dhe ndëshkimi i ashpër penal ndaj grupeve dhe/ose organizatave kriminale të ndryshme, duke goditur çdo aset ekonomik të paligjshëm të tyre, përbën një prioritet absolut për Qeverinë shqiptare.

Ky projektligji është planifikuar në Programin e Përgjithshëm Analitik të Projektakteve të Këshillit të Ministrave për vitin 2021 miratuar me vendimin nr. 1121 datë 30.12.2020 të Këshillit të Ministrave.

Miratimi i projektaktit është në përputhje me politikat e Këshillit të Ministrave të Republikës së Shqipërisë, sa i takon angazhimit në mënyrë intensive për të përmbushur rekomandimet nga ana e organizmave ndërkombëtar në kuadër të luftës kundër parandalimit të pastrimit të parave dhe financimit të terrorizmit.

Gjithashtu, ky projektligj është në përputhje edhe me angazhim politik për të punuar me Grupin e Posaçëm të Veprimit Financiar (Financial Action Task Force, ndryshe “FATF”) dhe Moneyval që Shqipëria ka ndërmarrë, përmes vendimit nr. 1, datë 19.2.2020, “Për krijimin e grupit ndërinstitucional të punës për të përmbushur rekomandimet e ICRG- FATF”, me qëllim forcimin e luftës kundër pastrimit të parave dhe financimit të terrorizmit dhe adresimin e çështjeve në kuadër të planit ICRG/FTAF ku parashikohet rezultati imediat IO3.3 “Kërkohen amendime në ligjin për noterinë – revokime licencash edhe nga Ministria e Drejtësisë”.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Argumenti kryesor mbi ndërmarrjen e nismës për ndryshime në ligjin 110/2018, është nevoja për të kontrolluar dhe adresuar lidhjet kriminale të të interesuarit, kandidatit për noter, zëvendësnoterit ose noterit, si dhe për të marrë masa efektive për të parandaluar depërtimin e elementëve kriminalë në këtë profesion.

Gjithashtu, nevoja për ndërhyrje lidhet me angazhimin intensiv e Këshillit të Ministrave për të përmbushur rekomandimet FATF dhe MONEYVAL, në kuadër të luftës kundër pastrimit të parave dhe financimit të terrorizmit. Shqipëria prej shkurtit të vitit 2020 është përfshirë në listën e vendeve “nën monitorim të shtuar”/ “lista gri” nga Grupi i Posaçëm i Veprimit Financiar (FATF), organ ndërqeveritar që përcakton në nivel ndërkombëtar standardet në këtë fushë dhe që nxit zbatimin efektiv të masave ligjore, rregullative dhe operacionale për luftën kundër pastrimit të parave, financimit të terrorizmit, etj. Një nga përparësitë dhe efektet e pritshme të miratimit i këtij projektligji është përmbushja e rekomandimeve të FATF dhe MONEYVAL, në kuadër të luftës kundër pastrimit të parave dhe financimit të terrorizmit me qëllim nxjerrjen e vendit nga lista e vendeve “nën monitorim të shtuar”.

Përparësi e këtij projektakti është avancimi i luftës ndaj kriminalitetit dhe pastrimit të parave duke garantuar integritetin dhe besueshmërinë profesionale të interesuarit, kandidatit për noter, noterit ose zëvendësnoterit. Për këtë qëllim, në dispozitat përkatëse janë prezantuar risi të rëndësishme në kriteret për hyrjen në profesionin e noterit si pasja e integritetit dhe besueshmërisë profesionale, si dhe mos përfshirja në listën e personave të shpallur sipas legjislacionit në fuqi për masat kundër financimit të terrorizmit. Këtij qëllimi i shërben edhe prezantimi i shkeljeve disiplinore që kryhen jashtë ushtrimit të funksionit dhe shtimi i shkaqeve për pezullimin e licencës.

Projektligji ndërhyn me masa të shpejta e të nevojshme rregullatore për të kontrolluar dhe parandaluar depërtimin e elementëve kriminalë në profesionin e noterit, si dhe për të adresuar rastet kur pas licencimit të tyre, noterët dhe zëvendësnoterët përfshihen në kryerjen e veprimeve ose mosveprimeve, të cilat, cenojnë integritetin dhe besueshmërinë profesionale të subjekteve të parashikuar në këtë ligj.

Për të arritur këto qëllime janë rregulluar 4 çështje kryesore që lidhen me:

1. integritetin dhe besueshmërinë profesionale;
2. shkeljet disiplinore jashtë ushtrimit të profesionit;
3. përfshirjen në listën e personave të shpallur sipas legjislacionit në fuqi për masat kundër financimit të terrorizmit.
4. kërkesën e autoritetit përgjegjës, për revokimin e licencës së noterit, në përputhje me legjislacionin në fuqi për parandalimin e pastrimit të parave dhe financimit të terrorizmit;

1. Integriteti dhe besueshmëria profesionale është tërësia e veprimeve, mosveprimeve ose sjelljeve që sigurojnë mungesën e dyshimit të arsyeshëm, të bazuar në indicie, të dhëna ose fakte të besueshme për mbajtjen e kontakteve të papërshtatshme të interesuarit ose kandidatit për noter, me persona të përfshirë në krimin e organizuar ose në kryerjen e veprave të rënda penale, si dhe mungesën e sjelljeve të rënda të papërshtatshme etike dhe morale që cenojnë besimin e publikut në sistemin noterial. Përmbushja e këtij kriteri do të verifikohet përmes kryerjes së një procesi verifikimi të parashikuar në nenin 6/1, që përcakton se ky kriter nuk e përmbushet kur:

a) subjekti i verifikimit ka kontakte të papërshtatshme me persona të përfshirë në krimin e organizuar ose në kryerjen e veprave të rënda penale;

b) ka shfaqur sjellje të rënda të papërshtatshme etike dhe morale që cenojnë besimin e publikut në sistemin noterial; ose

c) ka ndonjë shkak tjetër përjashtues, sipas përcaktimit të legjislacionit në fuqi.

Ky kriter është i ngjashëm me konceptin *“fit and proper”* që përdoret kryesisht në sektorin financiar, me qëllim ndalimin e ushtrimit të detyrave të caktuara nga persona që nuk përmbushin disa standarde mbi integritetin e tyre. Në këtë mënyrë edhe në profesionin e noterit do të aplikohet një standard i tillë me qëllim përzgjedhjen e kandidatëve që përveçse plotësojnë kriteret ligjore të nevojshme për ushtrimin e profesionit, gëzojnë edhe integritetin e profesionalizmin e duhur për ta ushtruar atë në mënyrë korrekte. Vlen të theksojmë se procedura e verifikimit të integritetit dhe besueshmërisë profesionale është një procedurë e cila do të zhvillohet edhe për kandidatin për noter përpara se të hyjë në provimin e kualifikimit për noter, për të siguruar shmangien e lidhjeve të subjekteve me persona të përfshirë në krimin e organizuar ose në kryerjen e veprave të rënda penale apo depërtimin e tyre në këtë profesion.

Procesi i verifikimit të këtij kriteri do të kryhet nga ministri i Drejtësisë përmes një roli proaktiv në kuadër të procedurës së detajuar në nenin 6/1 që do t’i shtohet ligjit nr. 110/2018. Ministria e Drejtësisë angazhohet për të verifikuar në mënyrë të detajuar plotësimin e kriterit, duke mos marrë si të mirëqena të dhënat, dokumentet, faktet apo mjetet e tjera të provës, të paraqitura nga organet përkatëse, por duke kërkuar edhe të dhëna shtesë prej këtyre organeve. Nga njëra anë, ky rol garanton një vendim të drejtë dhe të bazuar në prova dhe nga ana tjetër, synon mbrojtjen e të drejtave të subjekteve në mënyrë që të merret një vendim plotësisht i bazuar dhe argumentuar mbi përmbushjen ose jo të këtij kriteri. Këto parashikime do të kenë ndikim të drejtpërdrejtë në:

* kontrollin efektiv të plotësimit të kritereve ligjore nga subjektet;
* respektimin e procesit të rregullt ligjor;
* rritjen e cilësisë së punës administrative që kryejnë strukturat përkatëse dhe;
* garantimin e ligjshmërisë së vendimmarrjes së ministrit të Drejtësisë.

Sa i përket kontaktit të papërshtatshëm, ky koncept tepër i rëndësishëm në verifikimin e integritetit dhe besueshmërisë profesionale të subjekteve është përkufizuar në projektakt me synim qartësimin e tij, shmangien e keqinterpretimeve dhe zbatim korrekt në praktikë me qëllim respektimin e të drejtave dhe lirive themelore të subjekteve të këtij ligji.

Ndërkohë, me qëllim marrjen e masave të duhura në drejtim të garantimit të integritetit dhe besueshmërisë profesionale të noterëve tashmë të licencuar dhe që ushtrojnë profesionin, është parashikuar shtimi i pikës 9 në nenin 25 mbi inspektimin e noterëve. Konkretisht, është parashikuar kryerja e inspektimeve të rregullta në vend për të gjitha aktet, regjistrin e veprimtarisë noteriale, si dhe çdo dokumentacion tjetër të aktivitetit noterial jo më pak se një herë në vit, kur noteri ka kontakte të papërshtatshme me një person të përfshirë në krimin e organizuar ose në kryerjen e veprave të rënda penale. Ky inspektim do të kryhet me intervale të rregullta, sipas të pikës 1 të këtij neni, jo më vonë se 2 vjet nga data e kontaktit të fundit të papërshtatshëm.

Në hartimin e këtyre dispozitave dhe të projektligjit në tërësi është treguar një kujdes i veçantë për të garantuar të drejtat dhe liritë themelore të subjekteve, përputhshmërinë e dispozitave me Kushtetutën e Republikës së Shqipërisë, si dhe për të formuluar në mënyrë sa më të qartë dhe të saktë këtë koncept.

2. Në ligjin nr. 110/2018, aktualisht nuk gjenden parashikime të cilat rregullojnë sjelljen e noterëve jashtë ushtrimit të profesionit dhe si pasojë është e vështirë që të merren masat e duhura në rastet kur evidentohen sjellje të tilla që dëmtojnë integritetin e figurës së noterit. Në vijim të sa më sipër, si dhe në përputhje me qëllimin e kriterit të integritetit dhe besueshmërisë profesionale janë parashikuar edhe rastet se kur një noter ose zëvendësnoter kryen shkelje disiplinore jashtë ushtrimit të profesionit. Me anë të këtij parashikimi synohet që, njëlloj si magjistratët edhe zëvendësnoterët dhe noterët (që kanë një ndikim tepër të rëndësishëm në sistemin e drejtësisë dhe në shoqëri) të distancohen nga akte e sjellje që do të cenonin integritetin e tyre në veçanti dhe besimin e publikut në sistemin noterial në përgjithësi. Procedimi disiplinor për këto shkelje do të ndjekë të njëjtin rregullim me atë që zbatohet për shkeljet disiplinore që kryhen gjatë ushtrimit të profesionit. Në parashikimin e këtyre shkeljeve është treguar një kujdes i veçantë që të përcaktohet i njëjti standard i cili është vendosur edhe për magjistratët për të garantuar moscenimin e të drejtave dhe lirive themelore të noterëve dhe zëvendësnoterëve.

3. Gjithashtu është parashikuar edhe shtimi i një kriteri të ri që lidhet me përfshirjen e subjekteve në listën e personave të shpallur sipas legjislacionit në fuqi për masat kundër financimit të terrorizmit si kusht për hyrjen në profesion dhe si shkak për heqjen e licencës. Përmbushja e këtij kriteri do të verifikohet nga strukturat përgjegjëse të Ministrisë së Drejtësisë që do të përditësojnë dhe kontrollojnë regjistrin me “listën e personave të shpallur”, sipas legjislacionit në fuqi për masat kundër financimit të terrorizmit. Kjo masë i shërben kontrollit më të efektshëm të kritereve për hyrjen dhe ushtrimin e profesionit dhe në të njëjtën kohë, përmbushjes së rekomandimeve në kuadër të planit ICRG/FATF.

4. Ndërkohë me qëllim sigurimin e koherencës me nenin 26 të ligjit nr. 9917, datë 19.5.2008 “Për parandalimin e pastrimit të parave dhe financimit të terrorizmit”, të ndryshuar, është përfshirë si shkak për heqjen e licencës edhe pranimi i kërkesës së autoritetit përgjegjës, për revokimin e licencës së noterit, në përputhje me legjislacionin në fuqi për parandalimin e pastrimit të parave dhe financimin e terrorizmit.

Me anë të kësaj pike plotësohet kuadri ligjor lidhur me kërkesën e paraqitur nga ana e autoritetit përgjegjës për heqjen e licencës së noterit, përmbushet detyrimi që rrjedh nga rekomandimi i MONEYVAL, arrihet zbatimi më efikas i legjislacionit në fuqi për parandalimin e pastrimit të parave dhe financimit të terrorizmit, si dhe marrja e masave të menjëhershme për ndërprerjen dhe ndëshkimin e veprimtarive të jashtëligjshme në kundërshtimin me ligjin nr. 9917 datë 19.05.2008 “Për parandalimin e pastrimit të parave dhe financimit të terrorizmit”.

Pra, këto dy shkaqe për heqjen e licencës kanë si qëllim rritjen e standardeve të luftës kundër kriminalitetit, pastrimit të parave e financimit të terrorizmit, ndëshkimin e rasteve të tilla, përmbushjen e rekomandimeve të partnerëve ndërkombëtarë, si dhe garantimin e interesit publik për marrjen e një shërbim cilësor nga subjekte që gëzojnë integritet dhe besueshmëri të lartë.

Një tjetër argument për miratimin e këtij projektligji është shtimi i rasteve të pezullimit nga detyra e noterit, kur, vazhdimi i ushtrimit të detyrës dëmton rezultatin e hetimit ose procedimit disiplinor, pengon konkluzionin e tij të drejtë ose të rregullt, ose cenon figurën dhe integritetin e profesionit të noterit. Shkak për pezullimin do të jetë edhe marrja e cilësisë së të pandehurit për një krim të rëndë të kryer me dashje ose për një vepër penale që cenon figurën dhe integritetin e profesionit të noterit.

Me shtimin e pikave “ç” dhe “d” në nenin 56, synohet që hetimi e procedimi disiplinor të mos ndikohen nga veprimtaria që mund të kryejë noteri gjatë ushtrimit të detyrës së tij, një parashikim ky që gjendet edhe në nenin 152 të ligjit nr. 96/2016 “Për statusin e gjyqtarëve dhe prokurorëve në Republikën e Shqipërisë”, të ndryshuar. Gjithashtu, kur vazhdimi i detyrës cenon figurën dhe integritetin e profesionit të noterit, noteri do të pezullohet në mënyrë që të mbrohet interesi i publikut dhe reputacioni i sistemit noterial, deri marrjen e një vendimi përfundimtar. Në të njëjtën logjikë dhe në kushte të ngjashme me pezullimin sipas nenit 151, pika 1, shkronja “b”, të ligjit nr. 96/2016, të ndryshuar, është vendosur shtimi si shkak për pezullimin nga detyra edhe rasti kur noteri merr cilësinë e të pandehurit për një krim të rëndë të kryer me dashje ose për një vepër penale që cenon figurën dhe integritetin e profesionit të noterit.

Gjithashtu, është parashikuar një ndërhyrje që lidhet me seancën dëgjimore para Bordit Disiplinor duke shtuar pikat 3 dhe 4 në nenin 47, të diktuara nga problematikat e hasura gjatë zbatimit në praktikë të ligjit. Pika 3 parashikon të drejtën e ministrit të Drejtësisë ose përfaqësuesit të tij, për të paraqitur argumentet që shkelja disiplinore është kryer dhe propozimin e masës disiplinore që duhet të merret dhe të drejtën e noterit ose zëvendësnoterit ose përfaqësuesit të tij, për të paraqitur argumentet mbrojtëse. Gjithashtu, është parashikuar që përmbajtja e parashtrimeve me shkrim të mos përsëritet gjatë seancës dëgjimore. Këto parashikime aktualisht mungojnë në ligj dhe synojnë të garantojnë pjesëmarrjen aktive në procesin që zhvillohet përpara Bordit Disiplinor, zhvillimin e një procesi të rregullt ligjor, të drejtën e palëve për të parashtruar argumentet e tyre, si dhe të shmangen përsëritjet e panevojshme me synim përmbylljen e procedurës brenda një afati të arsyeshëm.

Në tërësi, ndikimet e pritshme të këtij projektligji janë:

- përmbushja e detyrimeve ndërkombëtare të Republikës së Shqipërisë sa i përket luftës ndaj pastrimit të parave dhe financimit të terrorizmit si dhe përqasja me standardet ndërkombëtare në këtë fushë;

- rritja e integritetit profesional të noterit dhe të besimit të publikut në sistemin noterial;

- parandalimi dhe ndëshkimi i shkeljeve të legjislacionit në fuqi;

- mos depërtimi elementëve kriminalë në profesion;

- ofrimi i një shërbim sa më cilësor dhe profesional për qytetarët;

- forcimi i mekanizmave kontrollues me qëllim shmangien e abuzimeve dhe veprimeve joligjore.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është tërësisht në përputhje me nenin 78 dhe 83, pika 1, të Kushtetutës, si dhe garanton respektimin e të drejtave dhe lirive themelore të individit.

Në përputhje me nenin 26 të ligjit nr. 9000, datë 30.01.2003 “Për organizimin dhe funksionimin e Këshillit të Ministrave”, Ministri i Drejtësisë është autoriteti i deleguar për propozimin e këtij projektligji, ndaj edhe nisma e propozuar, paraqitet si një iniciativë për shqyrtim dhe miratim nga Këshilli i Ministrave, në mbështetje të neneve 81, pika 1, dhe 100, të Kushtetutës.

Ministria e Drejtësisë e propozon këtë projektligj, duke qenë se në mbështetje të nenit 6 pika 18, dhe 18/1, të ligjit nr. 8678 datë 14.05.2001 “Për organizimin dhe funksionimin e Ministrisë së Drejtësisë”, është organi publik i cili ka objekt të veprimtarisë së tij organizimin, funksionimin dhe mbikëqyrjen e kontrollin e profesionit të noterit,.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Projektakti nuk synon përafrimin me *acquis* të Bashkimit Evropian, ndaj edhe nuk ka vlerësim të shkallës së përafrimit.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përmban gjithsej 15 nene.

- Neni 1, përmban shtimin e pikave që përkufizojnë konceptet e integritetit dhe besueshmërisë profesionale dhe kontaktit të papërshtatshëm. Këto përkufizime do t’i shërbejnë kuptimit dhe zbatimit korrekt të ligjit me qëllim mbrojtjen e të drejtave të subjekteve.

Kështu integriteti dhe besueshmëria profesionale përkufizohen si tërësia e veprimeve, mosveprimeve ose sjelljeve që sigurojnë mungesën e dyshimit të arsyeshëm, të bazuar në indicie, të dhëna ose fakte të besueshme për mbajtjen e kontakteve të papërshtatshme të interesuarit ose kandidatit për noter, me persona të përfshirë në krimin e organizuar ose në kryerjen e veprave të rënda penale si dhe mungesën e sjelljeve të rënda të papërshtatshme etike dhe morale që cenojnë besimin e publikut në sistemin noterial.

Sa i përket kontaktit të papërshtatshëm është përcaktuar se ai është shoqërimi ose mbajtja e lidhjeve nëpërmjet takimeve, komunikimit elektronik ose çfarëdolloj mënyre tjetër takimi të qëllimshëm me një person të përfshirë në krimin e organizuar ose në kryerjen e veprave të rënda penale, kur, shoqërimi ose mbajtja e lidhjeve nuk kryhet për shkak të ushtrimit të detyrës.

- Përmes nenit 2, shtohen pikat “b/1” e “ç/1” për kriteret për hyrjen në profesion si gëzimi i integritetit dhe besueshmërisë profesionale dhe mos përfshirja në listën e personave të shpallur sipas legjislacionit në fuqi për masat kundër financimit të terrorizmit.

- Në nenin 3, të projektligjit, bëhen ndryshimet e nevojshme në nenin 6 me qëllim përshtatjen dhe koherencën me parashikimet e tjera të ligjit. Kështu riformulohet pika 4 me qëllim përfshirjen e dy kritereve të reja si dhe shtohet pika 12 që përcakton afatin brenda të cilit Qendra e Trajnimi i njofton Ministrisë së Drejtësisë listën përfundimtare të të interesuarve që kanë kaluar me sukses provimin e pranimit, me qëllim kryerjen më pas të procesit të verifikimit sipas nenit 6/1.

- Neni 4, parashikon shtimin në ligj të nenit 6/1 mbi procedurën dhe afatet e verifikimit të integritetit dhe besueshmërisë profesionale. Pika 1, përcakton se i interesuari i nënshtrohet procesit të verifikimit të integritetit dhe besueshmërisë profesionale pas kalimit me sukses të provimit të pranimit në formimin fillestar. Pikat 2 dhe 3, përcaktojnë rolin proaktiv dhe detyrimin që ka ministri i Drejtësisë për të kërkuar të dhëna, dokumente, fakte apo mjete të tjera të provës të vlefshme për verifikimin, nga organet që disponojnë këto të dhëna si dhe detyrimin dhe afatet e tyre për të përmbushur këtë kërkesë. Ndërkohë, në pikën 4, është përcaktuar se për kryerjen e verifikimit zbatohen afatet e përcaktuara nga Kodi i Procedurave Administrative dhe se ministri i Drejtësisë çmon, sipas bindjes së tij, se cilat fakte konsiderohen të provuara bazuar në vlerësimin e hollësishëm të raporteve të paraqitura nga institucionet kompetente, si dhe në rezultatin tërësor të hetimit administrativ. Më tej në pikën 5, janë parashikuar rastet se kur i interesuari nuk e kalon procesin e verifikimit të integritetit dhe besueshmërisë profesionale. Për të garantuar të drejtën për një proces të rregullt dhe ligjshmërinë e vendimmarrjes së ministrit të Drejtësisë është parashikuar e drejta e subjekteve për të kryer ankim ndaj urdhrit të ministrit. Ndërkohë në pikën 7 me qëllim kontrollin periodik dhe marrjen e të dhënave të përditësuara përpara hyrjes në profesion është parashikuar se verifikimit të integritetit dhe besueshmërisë profesionale i nënshtrohet edhe kandidati për noter, përpara se të hyjë në provimin e kualifikimit për noter.

- Nenet 5 dhe 6, parashikojnë shtimin e kritereve të integritetit dhe besueshmërisë profesionale dhe mos përfshirjes në listën e personave të shpallur sipas legjislacionit në fuqi për masat kundër financimit të terrorizmit në nenin 8 dhe nenin 9, me qëllimin përshtatjen me parashikimet e tjera të ligjit dhe harmonizimin e tij.

- Më tej, në nenin 7, parashikohet detyrimi që strukturat përgjegjëse të ministrisë së Drejtësisë të përditësojnë dhe të kontrollojnë regjistrin me “listën e personave të shpallur”, sipas legjislacionit në fuqi për masat kundër financimit të terrorizmit

- Në nenin 8, parashikohet shtimi i përfshirjes në listën e personave të shpallur sipas legjislacionit në fuqi për masat kundër financimit të terrorizmit dhe pranimit të kërkesës së autoritetit përgjegjës, për revokimin e licencës së noterit, në përputhje me legjislacionin në fuqi për parandalimin e pastrimit të parave dhe financimit të terrorizmit, si shkaqe për heqjen e licencës.

- Në nenin 9 përcaktohet kryerja e inspektimeve të rregullta për të gjitha aktet, regjistrin e veprimtarisë noteriale si dhe çdo dokumentacion tjetër të aktivitetit noterial, në rastet kur noteri ka kontakte të papërshtatshme me një person të përfshirë në krimin e organizuar ose në kryerjen e veprave të rënda penale, duke parashikuar edhe modalitetet dhe afatet kohore për kryerjen e këtyre inspektimeve.

Nenet 10 dhe 11, parashikojnë shtimin e dispozitave mbi shkeljet disiplinore të kryera jashtë ushtrimit të funksionit. Konkretisht, noteri dhe zëvendësnoteri do të kryejë një shkelje disiplinore jashtë ushtrimit të funksionit, kur në veçanti, por pa u kufizuar në to, kryen veprimet ose mosveprimet e mëposhtme:

a) përdorimi i paligjshëm i statusit të noterit ose të zëvendësnoterit, me qëllim krijimin e përfitimeve për vete ose për të tjerët;

b) përfitimi i padrejtë, në mënyrë të drejtpërdrejtë ose të tërthortë i dhuratave, favoreve, premtimeve ose trajtimeve preferenciale të çfarëdo lloji, të cilat jepen për shkak të funksionit që ushtron ose si rrjedhojë e shfrytëzimit të pozicionit të noterit ose të zëvendësnoterit, edhe në rastin kur formalizohen me një veprim juridik;

c) raste të tjera të sjelljes të rëndë të papërshtatshme etike dhe morale që cënon besimin e publikut në sistemin noterial, të kryera jashtë ushtrimit të detyrës. –

Me anë të nenit 12, parashikohet shtimi i pikave 3 dhe 4 në nenit 47, që kanë të bëjnë me zhvillimin e seancës dëgjimore gjatë procedimit disiplinor.

- Më tej në nenin 13 dhe 14, parashikohen shtesat në nenet 56 dhe 59 mbi rastet e pezullimit nga detyra dhe afatin brenda të cilave Bordi vendos mbi to.

- Neni 15, parashikon hyrjen në fuqi të ligjit 15 ditë pas botimit në Fletoren Zyrtare.

**VII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Hartimi i këtij projektligji ka kaluar përmes një dialogu të vazhdueshëm me ekspertë vendas dhe ndërkombëtarë për gjetjen e masave dhe formulimin e parashikimeve të duhura ligjore me qëllim përmbushjen e rekomandimeve të planit ICRG/FATF. Projektligji është hartuar nga Ministria e Drejtësisë në bashkëpunim të ngushtë me ekspertët vendas dhe ndërkombëtarë të Horizontal Facility for the Western Balkans and Turkey II, Action against Economic Crime in Albania dhe të EURALIUS. Procesi i hartimit të këtij projektligji ka kaluar përmes disa ndryshimeve me qëllim reflektimin e komenteve të aktorëve të përfshirë, si dhe përputhshmërinë e tij me Kushtetutën dhe parashikimet e tjera ligjore. Në përfundim të këtij procesi projektligji i është nënshtruar konsultimit publik përmes publikimit të tij në Regjistrin Elektronik për Njoftimet dhe Konsultimet Publike dhe dërgimit për mendim disa institucioneve.

Sa i përket institucioneve të përfshira, fillimisht projektligji i është dërguar për mendim përmes sistemit e-akte Ministrisë së Financave dhe Ekonomisë më datë 08.04.2021 dhe Drejtorisë së Përgjithshme të Parandalimit të Pastrimit të Parave me shkresën nr. 2056/1 prot., datë 07.04.2021. MFE është shprehur më datë 29.04.2021 dhe DPPPP është shprehur me shkresën nr. 387/1 prot., datë 15.04.2021. Në vijim të mendimit të dhënë prej tyre, Ministria e Drejtësisë i është drejtuar MFE-së me kërkesën për bashkërendim më datë 12.05.2021 përmes sistemit e-akte.

Pas marrjes së komenteve përkatëse, është bashkëpunuar me ekspertë vendas dhe ndërkombëtarë të EURALIUS me qëllim finalizimin e draftit.

Më pas projektligji i është dërguar për bashkërendim Ministrisë së Financave dhe Ekonomisë përmes sistemit e-akte më datë 31.05.2021 dhe me shkresën nr. 2056/7 prot., datë 31.05.2021 e cila është shprehur përmes shkresës nr. 9705/1 prot., datë 16.06.2021.

Në të gjitha komunikimet MFE-ja dhe DPPPP-ja janë shprehur mbi nevojën e riformulimit të koncepteve “kontakt i papërshtatshëm” dhe “lidhje të ngushta familjare”.

Është propozuar që koncepti “kontakt i papërshtatshëm” të riformulohet me këtë përmbajtje *“Kontakt i papërshtatshëm” është shoqërimi ose mbajtja e lidhjeve nëpërmjet takimeve, komunikimit elektronik ose çfarëdolloj mënyre tjetër takimi të qëllimshëm me një person të përfshirë në krimin e organizuar, përfshirë për shkak të lidhjeve pasurore apo vetjake jo pasurore me personat e lidhur.* ”

Është propozuar që koncepti “lidhje të ngushta familjare” të zëvendësohet me konceptin “person i lidhur” sipas këtij formulimi *““Person i lidhur”, rrethi i personave që kanë marrëdhënie me ndërmjetësin e pasurive të paluajtshme ose kandidatin për ndërmjetës të pasurive të paluajtshme, i përbërë nga bashkëshorti, bashkëjetuesi, fëmijët madhorë dhe çdo person tjetër të përmendur në certifikatën familjare të lëshuar nga zyra e gjendjes civile, si dhe çdo person fizik ose juridik, që duket se ka ose ka pasur lidhje interesi që rrjedh nga një interes pasuror ose çdo marrëdhënie tjetër biznesi.”*

Në lidhje me këto propozime Ministria e Drejtësisë, ka kryer riformulimin e konceptit të kontaktit të papërshtatshëm me qëllim gjetjen e një zgjidhjeje që nga njëra anë garanton të drejtat e noterëve dhe nga ana tjetër, synon përmbushjen e objektivave të këtij projektligji. Konkretisht, është kryer riformulimi si vijon: “b/1) “Kontakt i papërshtatshëm” është shoqërimi ose mbajtja e lidhjeve nëpërmjet takimeve, komunikimit elektronik ose çfarëdolloj mënyre tjetër takimi të qëllimshëm me një person të përfshirë në krimin e organizuar ose në kryerjen e veprave të rënda penale, kur, shoqërimi ose mbajtja e lidhjeve nuk kryhet për shkak të ushtrimit të detyrës.”

Përkufizimi sipas shkronjës “b/1” të projektligjit synon që të zgjerojë sa më shumë të jetë e mundur rrethin e personave dhe kontakteve të cilat mund të përbëjnë kontakt të papërshtatshëm, por duke vendosur kufizime minimale që garantojnë respektimin e të drejtave dhe lirive themelore të subjekteve, qofshin këta noterë apo individë të tjerë të cilët krijojnë kontaktin me noterët.

Ndërkohë, sa i përket propozimit për riformulimin e shkronjës “b/2)” nga “Lidhje të ngushta familjare” në “Person i lidhur” sjellim në vëmendje se, me riformulimin e shkronjës “b/1” rrethi i personave, shoqërimi ose mbajtja e lidhjeve me të cilët përbën kontakt të papërshtatshëm, ka vetëm një kufizim, ai që lidhet me personat me të cilët kontaktet mbahen vetëm për shkak të ushtrimit të detyrës.

Ndërkohë, rrethi i personave të përfshirë në konceptin e personave të lidhur sipas propozimit të DPPPP-së përfshihet automatikisht në zbatimin e shkronjës “b/1”, tashmë të riformuluar. Në këto kushte nuk është parë e panevojshme përfshirja e këtyre koncepteve në projektligj dhe si pasojë ato janë hequr.

Për nga vetë natyra e tyre kontaktet që kryhen për shkak të ushtrimit të detyrës nuk mund të shmangen e për më tepër nuk krijohen për shkak të vullnetit të këtyre subjekteve, por vijnë si pasojë e ushtrimit të ligjshëm të detyrës.

Gjithashtu, kontakti që vendoset për shkak të ushtrimit të detyrës nuk mund të përbëjë në mënyrë të pavarur dhe të mjaftueshme shkak për refuzimin e lëshimit të licencës apo heqjen e saj. Në të kundërt, noteri do të refuzonte kryerjen e akteve dhe veprimeve noteriale ndaj çdo personi të përfshirë në krimin e organizuar pasi do të gjendej përpara rrezikut konstant për heqjen e licencës. Kjo pasi, hartimi i një prokurore përfaqësimi, e nevojshme në proceset administrative apo gjyqësore në të cilat merr pjesë personi, do të përbënte shkak për heqjen e licencës së noterit pavarësisht ushtrimit të funksionit në mënyrë të ligjshme prej tij. Një kufizim i tillë do të ndërhynte drejtpërdrejtë në lirinë e veprimtarisë ekonomike të noterit, si dhe në të drejtën për të fituar mjetet e jetesës së tij me punë të ligjshme.

Nga ana tjetër, pavarësisht nëse personat e përfshirë në krimin e organizuar janë të dënuar ose jo, ata gëzojnë të drejtat dhe liritë themelore të garantuara nga Kushtetuta dhe aktet e tjera ndërkombëtare. Disa nga format e ushtrimit të këtyre të drejtave kërkojnë si kusht të domosdoshëm hartimin e akteve apo kryerjen e veprimeve noteriale si psh. kontrata noteriale e shitjes së pasurive të paluajtshme ose prokurat e përfaqësimit.

Në këtë arsyetim vlen të mbahet në konsideratë se profesioni i noterit është një funksion i pavarur, me karakter publik, në shërbim të personave fizikë dhe juridikë. Pra, shteti i ka deleguar noterëve ushtrimin e këtij funksioni publik të cilët kanë detyrimin t’ia ofrojnë këtë shërbim çdo qytetari. Nëse çdo kontakt i këtyre personave me noterin do të përbëjë shkak për heqjen e licencës, noteri do të refuzojë dhënien e shërbimit ndaj tyre dhe kjo do të sjellë si pasojë cenimin e të drejtave themelore të këtyre personave (veçanërisht të drejtën e pronës, aksesin në drejtësi) për shkak të pamundësisë për të marrë shërbimin noterial. Në këtë rast shteti do të dështonte në ofrimin e këtij shërbimi dhe për më tepër duke u bërë vetë shkak për shkeljen e këtyre të drejtave, pasi nuk garanton akses të barabartë pranë këtij shërbimi.

Ndërkohë, është reflektuar edhe sugjerimi tjetër i DPPPP-së për përfshirjen e Policisë së Shtetit në rrethin organeve të cilat do të japin informacione dhe të dhëna që janë të vlefshme për të kryer verifikimin e plotë të integritetit dhe besueshmërisë profesionale të subjekteve.

Në përfundim të sa më sipër, me ndryshimet e kryera në përmbajtjen e projektligjit, propozimet e DPPPP-së tashmë gjejnë reflektim në përmbajtjen e projektligjit.

Projektligji i është dërguar me shkresën me nr. 2875 prot., datë 31.05.2021, edhe institucioneve të tjera ku përfshihen Këshilli i Lartë Gjyqësor, Këshilli i Lartë i Prokurorisë, Prokuroria e Përgjithshme, Shërbimi Informativ i Shtetit dhe Byroja Kombëtare e Hetimit në kuadër të rolit të tyre mbi verifikimin e integritetit dhe besueshmërisë profesionale të subjekteve, si dhe Dhomës Kombëtare të Noterëve. Sa i përket këtyre institucioneve, Këshilli i Lartë Gjyqësor, Këshilli i Lartë i Prokurorisë, Prokuroria e Përgjithshme, Shërbimi Informativ i Shtetit dhe Byroja Kombëtare e Hetimit kanë shprehur dakordësinë e tyre në lidhje me projektligjin.

Në zbatim të ligjit nr.146/2014 “Për Njoftimin dhe Konsultimin Publik”, ky projektligj është publikuar edhe në portalin e Regjistrit Elektronik për Njoftimet dhe Konsultimet Publike. Procesi i konsultimit përmes regjistrit elektronik në RENJK zgjati nga data 02.04.2021 – 30.04.2021, periudhë gjatë së cilës nuk u dërguan komente.

Gjithashtu, projektligji i është përcjellë për mendim me shkresën nr. 2056/1 prot., datë 07.04.2021 edhe Dhomës Kombëtare të Noterëve. me të cilën më datë 14.05.2021 u zhvillua një tryezë konsultimi me pjesëmarrës dhe përfaqësues nga Dhoma Kombëtare e Noterisë, organet drejtuese të saj, Qendra e Trajnimit dhe Bordi Disiplinor, shumica e komenteve të të cilëve janë reflektuar në projektligj.

Në datën 14.05.2021, në ambientet e Ministrisë së Drejtësisë është zhvilluar tryeza e konsultimit mbi projektligjin në fjalë, ku të pranishëm ishin përfaqësues nga Dhoma Kombëtare e Noterisë, organet drejtuese të saj, Qendra e Trajnimit dhe Bordi Disiplinor. Diskutimi i kryer ndërmjet të pranishmëve ka qenë intensiv, ku secili prej tyre është shprehur mbi draftin e projektligjit duke dhënë rekomandimet e veta. Përgjatë kësaj tryeze konsultimi, nga ana e ministrisë janë dhënë të gjitha shpjegimet dhe sqarimet e mundshme në nivel teknik për çdo koment apo sugjerim të shfaqur nga ana noterëve, duke u parashtruar dhe shpjeguar arsyen dhe nevojën për ndërmarrjen e nismës nga Ministria e Drejtësisë dhe alternativat e mundshme që janë marrë në konsideratë gjatë hartimit të këtij projektligji.

Gjatë mbledhjes u dakordësua që të zhvillohej edhe një tryezë e dytë konsultimi, e cila u zhvillua online më datë 17.05.2021 me ekspertëve vendas dhe ndërkombëtare të EURALIUS, si dhe përfaqësues të Dhomës Kombëtare të Noterisë mbi adresimin e mundshëm të sugjerimeve dhe komenteve që u shfaqën gjatë tryezës së konsultimit pranë Ministrisë së Drejtësisë. Pas ripunimit të projektligjit është kërkuar përsëri mendimi i Dhomës Kombëtare të Noterisë me shkresën nr. 2875 prot., datë 31.05.2021, për të cilin Dhoma nuk ka përcjellë komente të mëtejshme.

Më poshtë gjenden komentet dhe sugjerimet e përcjella në rrugë elektronike dhe gjatë tryezave të konsultimit, si dhe vlerësimin për secilin prej tyre.

1. **Lidhur me nenin 1 të projektligjit**

1. Prezantimi i kushtit të “integritetit dhe besueshmërisë” është i panevojshëm pasi noterët dhe DPPPP-ja janë në bashkëpunim të vazhdueshëm, janë kryer trajnime të shumta, si dhe DPPPP-ja kryen inspektimet e saj në mënyrë të vazhdueshme. Ligji është i ri, modern dhe ka parashikuar të gjitha rastet që synon të mbulojë ky kusht.

**Vlerësimi:** Komenti nuk është marrë parasysh për shkak se Ministria e Drejtësisë ka bërë të gjitha përpjekjet për të justifikuar se rekomandimet e MONEYVAL/FATF mund të plotësohen edhe vetëm në saj të zbatimit të ligjit me parashikimet aktuale. Nga ana e ekspertëve ndërkombëtarë është këmbëngulur që këto ndryshime të kryhen me qëllim sanksionimin në ligj të masave përkatëse dhe kërkohet shprehimisht ndryshimi i ligjit me qëllim adresimin e rekomandimeve.

2. Termat "integritet dhe besueshmëri" kur përdoren në nenin 5 shkronja "b / 1" duken shumë të gjera dhe të papërcaktuara dhe ato mund të parashikojnë diskrecion të padrejtë dhe abuzim të diskrecionit nga institucioni vendimmarrës. Përkufizimi i tyre nuk duket se krijon një lidhje të qartë të mjaftueshme për përdorimin e termave vetëm në lidhje me pastrimin e parave / parandalimin e financimit të terrorizmit - pasi një riformulim i tillë më i qartë i kritereve është sugjeruar për shtim në nenin 5 - prandaj një përkufizim i tillë do të jetë i tepërt.

**Vlerësimi:** Komenti është pranuar pjesërisht dhe përkufizimi është riformuluar si dhe janë shtuar rastet e shkeljeve disiplinore jashtë ushtrimit të profesionit me qëllim qartësimin e këtij koncepti. Përkufizimi i këtij koncepti është vendosur në nenin 3, për efekt qartësie, si dhe me qëllim që të përkufizohet që në fillim për të shmangur diskrecionalitetin e tepërt që mund të krijohet nga interpretimi i tij.

3. Përkufizimi i termit “Kontakt i papërshtatshëm” lë jashtë fushës së zbatimit të këtij ligji ata noterë që kanë lidhje të ngushta familjare me elementë kriminalë. Gjithashtu, kontakti i papërshtatshëm krijohet dhe konsumohet gjatë dhe për shkak të ushtrimit të detyrës. Me përkufizimin e dhënë këto dy raste mbeten të pa adresuar me masat përkatëse.

**Vlerësimi:** Komenti është pranuar pjesërisht duke zgjeruar rrethin e personave dhe kontakteve të cilat mund të përbëjnë kontakt të papërshtatshëm, duke mos e kufizuar me rrethin e personave të lidhur në kuadër të marrëdhënieve të ngushta familjare apo të atyre pasurore. Kështu, brenda sferës së zbatimit të kësaj dispozite përfshihen edhe marrëdhëniet e tjera familjare apo pasurore.

Ky formulim ka si qëllim mbrojtjen e të drejtave kandidatëve për noter, zëvendësnoterëve ose noterëve, nga keqinterpretimet apo abuzimet me këtë përkufizim. Për nga vetë natyra e tyre kontaktet që kryhen për shkak të ushtrimit të detyrës nuk mund të shmangen. Gjithashtu, këto kontakte nuk krijohen për shkak të vullnetit të këtyre subjekteve, por vijnë si pasojë e ushtrimit të ligjshëm të detyrave (për më tepër shiko vlerësimin mbi komentet e DPPPP-së).

4. Sa i përket përkufizimit të termit “kontakt i papërshtatshëm”, këto janë çështje që nuk duhet të përcaktohen dhe parashikohen në ligjin e noterisë, por duhet të gjejnë rregullimin e tyre të duhur në Ligjin nr. 9917, datë 19.5.2008, "Për parandalimin e pastrimit të parave dhe financimin e terrorizmit", Në vend të këtij përkufizimi sugjerohet referencë më e përqendruar dhe e drejtpërdrejtë ndaj këtij ligji.

**Vlerësimi:** Komenti është refuzuar me arsyetimin se aktualisht ligji nr. 9917, datë 19.5.2008, “Për parandalimin e pastrimit të parave dhe financimit të terrorizmit”, i ndryshuar, nuk përmban një përkufizim të tillë mbi këtë koncept dhe në këto kushte është e pamundur referenca në këtë ligj.

5. Lidhur me përkufizimin e termit “lidhje të ngushta familjare”, është përcjellë komenti se këto janë çështje që nuk duhet të përcaktohen dhe parashikohen në ligjin e noterisë, por duhet të gjejnë rregullimin e tyre të duhur në Ligjin nr. 9917, datë 19.5.2008, "Për parandalimin e pastrimit të parave dhe financimin e terrorizmit", Në vend të këtij përkufizimi sugjerohet referencë më e përqendruar dhe e drejtpërdrejtë ndaj këtij ligji. Gjithashtu është joproporcionale që dikush të përjashtohet nga profesioni i noterit thjesht për shkak të lidhjeve familjare - nevojitet një prag më i lartë.

**Vlerësimi:** Komenti është refuzuar për shkak se aktualisht ligji nr. 9917, datë 19.5.2008, “Për parandalimin e pastrimit të parave dhe financimit të terrorizmit”, i ndryshuar, nuk përmban një përkufizim të tillë mbi këtë koncept dhe në këto kushte është e pamundur referenca në këtë ligj. Sa i përket proporcionalitetit gjatë hartimit të projektligjit është treguar një kujdes i veçantë që të sigurohet një ekuilibër i drejtë midis nevojës për të adresuar lidhjet me elementët kriminalë me komunitetin e noterëve dhe nevojës për të mbrojtur të drejtat e noterëve në këtë kuadër.

6. Komenti lidhet me përkufizimin e personit të përfshirë në krimin e organizuar. Këto janë çështje që nuk duhet të përcaktohen dhe parashikohen në ligjin për noterinë, por në vend të kësaj gjejnë rregullimin e tyre të duhur në ligjin nr. 10 192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, i ndryshuar, kështu që sugjerohet një referim më i përqendruar dhe i drejtpërdrejtë i këtij ligji.

**Vlerësimi:** Aktualisht ligji nr. 10 192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, i ndryshuar, nuk përmban një përkufizim të tillë mbi këtë koncept dhe në këto kushte është e pamundur referenca në këtë ligj. Megjithatë, komenti është pranuar pjesërisht dhe përkufizimi nuk është përfshirë në projektligj por, çështja është rregulluar në dispozitat e tjera të projektligjit.

1. **Lidhur me nenin 2 të projektligjit**

1. Siç u përmend më lart, termat "integritet dhe besueshmëri" janë të paqarta dhe mund të krijojnë diskrecion të padrejtë dhe të paqartë. Për më tepër, thjesht dyshimi për krim të organizuar, pastrim parash ose financim të terrorizmit nuk duhet të përjashtojë që aplikanti të bëhet noter. Një qasje e tillë nuk rekomandohet, sepse mund të ndikojë në ushtrimin e lirë të profesionit dhe të cenojë pavarësinë e noterit. Vetëm dënimet e fundit penale duhet të jenë arsye të pranueshme. Për shembull, në Gjermani, vetëm dënime të caktuara penale përjashtojnë noterët (në veçanti dënimet për një dënim prej më shumë se 1 vit).

**Vlerësimi:** Përkufizimi është riformuluar si dhe janë shtuar rastet e shkeljeve disiplinore jashtë ushtrimit të profesionit me qëllim qartësimin e këtij koncepti dhe respektimin e të drejtës për ushtrimin e lirë të profesionit si dhe pavarësinë e noterit. Përkufizimi i këtij koncepti është vendosur në nenin 3, për efekt qartësie, si dhe me qëllim që të përkufizohet që në fillim për të shmangur diskrecionalitetin e tepërt që mund të krijohet nga interpretimi i tij.

1. **Lidhur me nenin 4 të projektligjit**

1. Kompetenca i hiqet Dhomës Kombëtare të Noterisë dhe i kalon Ministrisë së Drejtësisë dhe si e tillë përbën një hap prapa. Qendra e Trajnimit ka dhënë rezultatet e para të punës së saj. Kjo kompetencë nuk duhet të ndryshojë por, të qëndrojë siç është rregulluar aktualisht në ligj. Sa i përket verifikimit të integritetit dhe besueshmërisë, sugjerojmë që, për ekonomizimin e punës dhe përballimin e ngarkesës, një verifikim i tillë të bëhet vetëm për ata kandidatë që kalojnë me sukses provimin e pranimit për formimin fillestar.

**Vlerësimi:** Komenti është pranuar dhe ndryshohet neni 3, mbi ndryshimet në nenin 6 me qëllim që kompetenca e Qendrës së Trajnimit të mos ndryshojë por shtohet vetëm një dispozitë e cila përcakton afatin brenda të cilit Qendra i përcjell ministrit të Drejtësisë listën e kandidatëve që kanë kaluar me sukses provimin e pranimit në formimin fillestar me qëllim verifikimin e kushtit të integritetit dhe besueshmërisë profesionale.

2. Për shkak të rëndësisë për qartësinë dhe sigurinë juridike, sugjerohet që rregullat dhe afatet kohore për verifikimin e përmbushjes së kritereve ligjore të përcaktohen në ligj dhe jo në një akt nënligjor (urdhër i Ministrit). A ka të drejtë të apelohet në gjykatën kompetente administrative vendimi i Ministrisë nëse një aplikant përmbush kriteret ligjore? Nëse jo, një e drejta e tillë për ankesë duhet të sigurohet dhe rregullohet siç duhet (p.sh. afatet kohore për ankesë).

**Vlerësimi:** Komenti është reflektuar përmes shtimit të nenit 6/1 në ligj i cili rregullon procedurën e verifikimit të integritetit dhe besueshmërisë profesionale.

1. **Lidhur me nenin 4 të projektligjit**

1. Afatet për verifikimin e integritetit dhe besueshmërisë profesionale të parashikohen shprehimisht në ligj.

**Vlerësimi:** Komenti është pranuar dhe është shtuar fjali në pikën 4 të nenit 6/1 me këtë përmbajtje: “Procedura administrative për verifikimin e integritetit dhe besueshmërisë profesionale përfundohet nga ministri i Drejtësisë sipas afateve të përcaktuara në Kodin e Procedurës Administrative”

2. Sugjerojmë të përfshihet edhe Dhoma Kombëtare e Noterisë, duke vlerësuar se do të ishte në harmoni me rolin e saj ligjor në përfaqësimin e interesave të noterëve ndërkohë që shteti siguron nëpërmjet këtij procesi respektimin e kushteve të pranimit në këtë funksion.

**Vlerësimi:** Komenti është pranuar dhe është shtuar togfjalëshi “Dhoma Kombëtare e Noterisë” në pikën 2, të nenit 6/1.

1. **Lidhur me nenin 5 të projektligjit**

1. Nuk ka komente specifike. Thjesht duhet të theksohet se nëse ndiqet qasja e mësipërme, shkronja "b/2" duhet të përfshihet në shtesë. Sa më sipër, procedurat dhe afatet kohore për verifikimin dhe përmbushjen e kritereve ligjore duhet të përcaktohen në ligj dhe jo në një akt nënligjor (urdhër i Ministrit).

**Vlerësimi:** Janë reflektuar komentet mbi ndryshimet në nenin 8, si dhe përmes shtimit të neni 6/1.

1. **Lidhur me nenin 6 të projektligjit**

1. Dispozitë e tepërt që nga delegimi për rregulla të hollësishme të bëra në paragrafin 6 të nenit 91. Për më tepër, procedurat dhe afatet kohore për verifikimin dhe përmbushjen e kritereve ligjore duhet të përcaktohen në ligj dhe jo në një akt nënligjor (urdhër i Ministrit). Është në përputhje me FATF / Rezultati i (IO) 3.1, por afatet kohore duhet të sigurohen për shqyrtimin e dokumentacionit të paraqitur nga MD, si dhe për dorëzimin e dokumentacionit shtesë. A ka të drejtë të apelohet në gjykatën kompetente administrative vendimi i Ministrisë nëse një aplikant përmbush kriteret ligjore. Nëse jo, e drejta e tillë për ankesë duhet të sigurohet dhe rregullohet siç duhet (p.sh. afatet kohore për ankesë).

**Vlerësimi:** Reflektuar komenti mbi ndryshimet në nenin 9, si dhe përmes shtimit të neni 6/1.

1. **Lidhur me nenin 8 të projektligjit**

1. Nuk ka arsye pse kjo të jetë e ndryshme nga procedura e parashikuar në Kapitullin III të ligjit. "Autoriteti përgjegjës" që referohet këtu është Drejtoria e Përgjithshme e Parandalimit të Pastrimit të Parave. Neni 26 parashikon: “1. Autoriteti përgjegjës mund të kërkojë autorizimin përkatës të licencimit dhe / ose mbikëqyrjes për të kufizuar, pezulluar ose revokuar licencën e një njësie ekonomike:

a) kur konstaton ose ka fakte për të besuar se subjekti është i përfshirë në pastrim parash ose financim të terrorizmit;

b) kur subjekti, në mënyrë të përsëritur, kryen një ose disa nga kundërvajtjet administrative të parashikuara në nenin 27 të këtij ligji.

2. Autoriteti i licencimit dhe / ose mbikëqyrjes shqyrton kërkesën e autoritetit përgjegjës, bazuar në dokumentacionin shoqërues të tij, i cili paraqet të dhëna ose dyshime, bazuar në rrethana dhe fakte konkrete, sipas paragrafit 1 të këtij neni. Autoriteti licencues dhe / ose mbikëqyrës vendos për pranimin ose refuzimin e tij, në përputhje me dispozitat e këtij ligji dhe dispozitat ligjore dhe nënligjore që rregullojnë veprimtarinë e tij dhe të subjekteve të licencuara dhe mbikëqyrura prej tij.

3. Në rastin e subjekteve që ushtrojnë veprimtari bankare, në rrethanat e parashikuara nga shkronjat "a" dhe "b" të pikës 1 të këtij neni, autoriteti përgjegjës mund t'i kërkojë Bankës së Shqipërisë rritjen e shkallës së mbikëqyrjes së njësisë ekonomike. "

Si e tillë, nuk ka masa të mjaftueshme mbrojtëse procedurale për të përmbushur kriteret e KEDNJ-së. Gjithashtu, neni 26 i referohet drejtpërdrejt ligjit të noterisë, kështu që rregullat e përgjithshme të procedurave disiplinore duhet të zbatohen këtu.

Në vende të tjera, të tilla si Gjermania, do të ishte plotësisht e papranueshme që noterët të hiqen me vendim administrativ. Noterët (ashtu si gjyqtarët) janë dhe duhet të jenë të pavarur dhe vetëm subjekt i hetimit penal, por jo i vendimeve të një autoriteti publik.

**Vlerësimi:** Komenti është refuzuar për shkak se shtimi i kësaj pikë bëhet me qëllim përmbushjen e rekomandimeve të MONEYVAL/FATF.

4. Si më sipër, sa i përket termit “integritet dhe besueshmëri” formulimi është shumë i gjerë dhe do të linte rrugë për diskrecion të gjerë dhe abuzim të diskrecionit, kështu që sugjerohet që ky formulim të mos përdoret. Sipas mendimit të ekspertëve gjermanë, ligji është tashmë shumë i rreptë, gjë që mund të rrezikojë pavarësinë e noterëve. Ata do të sugjeronin që të ngrihej pragu i dënimeve penale në 1 vit. Përndryshe noterët mund të kërcënohen lehtësisht dhe mund të abuzohet me pozicionin e tyre.

Për diskutim, alternativa të mundshme të për të propozuar shtimin e shkronjës "e/2": “E/2/1) pasi të bëhen objekt i një mase parandaluese të marrë nga gjykata kompetente ndaj subjektit të legjislacionit në fuqi për parandalimin dhe luftimin e krimit të organizuar, trafikimit dhe korrupsionit përmes masave parandaluese kundër pasurisë”. “E / 2/2) me gjetjen nga gjykata kompetente e kontakteve të papërshtatshme me një person të përfshirë në krim të organizuar sipas parashikimeve të Kodit Penal ose legjislacionit në fuqi për parandalimin dhe luftimin e krimit të organizuar, trafikimit dhe korrupsionit përmes masave parandaluese kundër pasurisë”.

**Vlerësimi:** Përkufizimi është riformuluar, si dhe janë shtuar rastet e shkeljeve disiplinore jashtë ushtrimit të profesionit me qëllim qartësimin e këtij koncepti dhe për të shmangur diskrecionalitetin e tepërt që mund të krijohet nga interpretimi i tij. Gjithashtu, përmes përcaktimit të masave disiplinore jashtë ushtrimit të funksionit garantimi i integritetit dhe besueshmërisë profesionale do të kryhet përmes procedimit disiplinor sipas rastit.

1. **Lidhur me nenin 13 të projektligjit**

1. Në parim jemi dakord me ndryshimin e propozuar, bazuar në ndryshimet e ligjit nr. 96/2016 për pezullimin e gjyqtarëve dhe prokurorëve. Sidoqoftë, në lidhje me frazën “integritet dhe besueshmëri” ju lutemi referojuni komenteve tona më lart.

**Vlerësimi:** Komenti është pranuar pjesërisht dhe përkufizimi është riformuluar si dhe janë shtuar rastet e shkeljeve disiplinore jashtë ushtrimit të profesionit me qëllim qartësimin e këtij koncepti dhe për të shmangur diskrecionalitetin e tepërt që mund të krijohet nga interpretimi i tij. Gjithashtu, përmes përcaktimit të masave disiplinore jashtë ushtrimit të funksionit garantimi i integritetit dhe besueshmërisë profesionale do të kryhet përmes procedimit disiplinor sipas rastit.

2. Kompetenca për pezullimin e noterit kur ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale, nuk duhet t’i kalojë ministrit të Drejtësisë por, duhet t’i mbetet Bordit Disiplinor. Procedura aktuale është e qartë dhe efektive. Noteri nuk duhet të pezullohet kur merr cilësinë e të pandehurit për një krim të rëndë të kryer me dashje ose për një vepër penale që cenon figurën dhe integritetin e profesionit të noterit, pasi kjo masë cenon parimin e prezumimit të pafajësisë dëmton rëndë ushtrimin e profesionit nga ana e tij, si dhe sjell pasoja serioze ekonomike për noterin.

**Vlerësimi:** Komenti është pranuar pjesërisht dhe janë bërë ndryshimet përkatëse në mënyrë që integriteti dhe besueshmëria profesionale të garantohen përmes procedimit disiplinor. Kompetenca për pezullimin e noterit kur ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale, ose kur merr cilësinë e të pandehurit i mbetet Bordit Disiplinor. Ndërkohë komenti se noteri nuk duhet të pezullohet kur merr cilësinë e të pandehurit nuk është pranuar pasi kjo është një masë e cila ndiqet edhe për profesione të tjera si gjyqtarë, prokurorë dhe nëpunës civilë. Njëkohësisht kjo masë i shërben dhe ruajtjes së besimit të publikut në sistemin noterial dhe i shërben më së shumti vetë komunitetit të noterëve.

**VIII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet dhe organet që ngarkohen për zbatim janë Ministria e Drejtësisë, Dhoma Kombëtare e Noterëve, Bordi Disiplinor, Qendra Shqiptare e Trajnimit të Noterëve. Gjithashtu, organet që ngarkohen me zbatimin e këtij akti janë edhe Policia e Shtetit, prokuroritë, gjykatat, organet e administratës tatimore dhe doganore, Drejtoria e Përgjithshme e Parandalimit të Pastrimit të Parave, Byroja Kombëtare e Hetimit, shërbimet shtetërore informative, çdo organ disiplinor që ka mbikëqyrur disiplinën në marrëdhëniet e punës së subjektit të verifikimit, si dhe çdo organ publik, person fizik ose juridik që disponon të dhëna të vlefshme për qëllimet e verifikimit sipas këtij ligji.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektakti nuk shoqërohet me efekte financiare në buxhetin e shtetit.

**MINISTRI**

**ULSI MANJA**